Yfirheyrslan : Jónas Reynir gefur út sína þriðju ljóðabók . Höfundur : Benedikt Karl Gröndal • Skrifað : 22. nóvember 2019 . Fellbæingurinn Jónas Reynir Gunnarsson var að gefa út ljóðabókina Þvottadagur . Hún er lokakaflinn í þríleik ljóðabóka sem komu út árið 2017 . Hina tvær eru Leiðarvísir um Þorp og Stór Olíuskip . Jónas er í yfirheyrslu vikunnar . Jónas segir það vera alltaf erfitt að svara því um hvað bók er . „ Ekki síst í tilfelli ljóðabóka , þó að maður sé að velta því fyrir sér allan tímann sem maður er að skrifa hana , “ segir Jónas og grípur niður í kynningartextann . Þar segir : „ Bókin lýsir ferðalagi milli þorps og borgar , drauma og veruleika , bernskuminninga og ástarsambanda , og meðal viðfangsefna má nefna dekkjaverkstæði , sorphirðu Reykjavíkurborgar og Michael Jordan . Ferðast er um innri og ytri veruleika í átt að áfangastað og umhverfið dregið upp með sterkum myndum . “ Hann segist hafa uppgötvað að þetta væri þríleikur eftir að hann kláraði þessa bók . Honum fannst hún vera ákveðin niðurstaða þess ferðalags , innra og ytra , sem á sér stað í hinum bókunum . „ Ég er ánægður með bókina og leið eins og ég hefði tekið vaxtarkipp við að skrifa hana . Mér finnst Þvottadagur eiginlega vera hjónaband á milli Leiðarvísis um þorp og Stórra olíuskipa . Heildarrammi Leiðarvísisins fannst mér aðgengilegri en í Olíuskipunum , þar sem heildin fólst í óræðari atriðum , draum - og brotakenndari ljóðmyndum . Þvottadagur sameinar á einhvern hátt þessar tvær bækur , “ útskýrir Jónas Reynir . Hann hefur verið mjög afkastamikill undanfarin ár . En hann hefur sent frá sér fimm bækur á þremur árum . Þegar hann er spurður hvort eitthvað sé á leiðinni þá segist hann yfirleitt vera vinna nokkrum verkefnum í einu . Sem eru mislangt á veg komin . „ Nú er ég að vinna að skáldsögu sem ég hef verið að mjaka áfram undanfarin ár . Hún er mín fyrsta þar sem sögusviðið er ekki í borg . Meðfram henni er ég líka að vinna í smásögum . Til dæmis með þennan þríleik þá var ég byrjaður á seinni ljóðabókinni þegar ég var að klára þá fyrstu , og sömuleiðis var Þvottadagur kominn af stað þegar ég var að ganga frá Stórum olíuskipum , “ segir Jónas að lokum . Fullt nafn : Jónas Reynir Gunnarsson . Starf : Rithöfundur . Áhugamál ? Myndlist og eldamennska . Mesti áhrifavaldur í listaheiminum ? Sem hafði áhrif á mig ? Þeir eru ótalmargir . Í dag ætla ég að segja Andrei Tarkovsky . Þú ert með matarboð , hvaða þrjá úr mannkynssögunni myndir þú bjóða og af hverju ? Svo margir möguleikar . Kannski væri hægt að setja Búdda í herbergi með Trump og Pútín og sjá hvað gerist . Eða sameina aftur Destiny‘s Child og selja aðgöngumiða . Ef þú mættir taka eina bók sem einhver annar hefur skrifað og endurskrifa hana , hvaða bók yrði það og af hverju ? Ég held ég myndi bara sleppa því , jafnvel þó að það væri bók sem færi í taugarnar á mér og ég teldi mig geta bætt , því bækur og listaverk eru framlenging af fólkinu sem býr það til og ég myndi ekki vilja þvælast fyrir tjáningunni . En kannski myndi ég endurskrifa Sjálfstætt fólk og láta hana enda svona : „ Þetta hefur verið skáldsagan Sjálfstætt fólk eftir mig , Halldór Laxness ! Takk kærlega fyrir lesturinn . Mig lángar að þakka útgefandanum mínum og öllum yfirlesurunum , það var algjört ævintýri að skrifa þessa bók og ég get ekki beðið eftir að skrifa næstu . Frábært að fylgjast með viðtökunum og það er ykkur að þakka að maður getur unnið við þetta . En jæja , nóg af gaspri , ég sé ykkur í næstu bók . Fylgist með bókaauglýsíngum fyrir jólin ! Bestu kveðjur , Halldór Laxness , rithöfundur . “ Hlustarðu á tónlist þegar þú skrifar ? Ef svo er hvaða og afhverju ? Það er allur gangur á því . Stundum finnst mér þægilegt að hlusta á tónlist þegar ég skrifa og stundum óþægilegt . Kannski fer það eftir einbeitingunni sem skrifin krefjast hvort ég sé að frumskrifa texta eða umrita , leita lausna eða nýrra hugmynda eða þá að slípa setningar fyrir lokaskil . Stundum finnst mér gott að sitja í algjörri þögn og hafa skarpan fókus á því sem ég er að gera en á öðrum stundum er fínt að dreifa huganum . Þegar ég hlusta á tónlist er það klassísk tónlist og stundum raf - eða kvikmyndatónlist , sem er ekki með neinn söng , en svo líka bara eitthvað indie-rock sem ég er vanur að hlusta á þegar ég er ekki að skrifa . Yfirleitt er ég þó í þögn , eða í klið á kaffihúsi . Hver er uppáhaldsstaðurinn þinn á Austurlandi ? Ekkjuvatn . Hver er þinn helsti kostur ? Ég ætla að svara þessari spurningu og þeirri næstu út frá sjálfum mér , það er að segja hvað það er í mínu fari sem ég sjálfur græði mest á , því ég treysti mér ekki til að dæma um afleiðingar góðra og slæmra eiginleika minna fyrir aðra . Ég held ég búi yfir ágætri langtíma-þolinmæði sem kemur sér vel þegar klára þarf verkefni sem taka langan tíma , eins og bók . Mér leiðist ekki að sinna sama verkefninu lengi . Hver er þinn helsti ókostur ? Mér finnst erfitt að sinna skyldum fullorðinnar manneskju – kaupa í matinn , setja í vél , halda heimili gangandi . Það þarf lítið til þess að mér finnist vera alltof mikið að gera , og þó er ég barnlaus og ber eiginlega bara ábyrgð á sjálfum mér . Þegar ég lýk vinnudegi , hætti að skrifa og fer heim , þá finnst mér vinnudagurinn í raun vera að byrja . Þetta er það sem er í daglegu tali kallað „ leti “ og er sá galli sem mér finnst helst koma niður á mér . Ef fólkið í kringum mig væri spurt væri örugglega hægt að finna eitthvað betra og meira krassandi . Hver er alltaf til í ísskápnum hjá þér og af hverju ? Chipotle í adobo-sósu . Chipotle-piprar er reykta útgáfan af jalapeno . Þeir eru temmilega sterkir og gott hráefni til að eiga því þeir dýpka og bragðbæta ótal rétti . Það er hægt að nota þá í næstum allt , sósur , súpur , kássur , karrírétti , pottrétti , marineringu , hummus , ídýfur o.s.frv . Þeir fást í dós og eru í þykkri sósu . Ég fékk alltaf vin minn í New York til að senda mér nokkrar dósir , því þetta fékkst ekki á Íslandi , en nú er hægt að kaupa þetta í Melabúðinni , þannig að núna tími ég frekar að ganga á birgðirnar . Ertu nammigrís ? Hérna … fallegt veður finnst mér , hérna úti . Þetta er mjög hérna , þakka ykkur fyrir bara , ég ætla að fá mér kaffisopa hérna . Kaffi eða te ? Kaffi . En ég er farinn að kunna meta tedrykkju á kvöldin . Hvað er leiðinlegasta húsverkið og af hverju ? Húsverk eru miklu verri þegar maður hugsar um þau heldur en þegar maður sinnir þeim , finnst mér . Mér finnst skemmtilegra að ryksuga heldur en að skúra , sérstaklega með kraftmikilli ryksugu . Hvernig er týpískur dagur hjá þér ? Vakna um 7 - 8 , fæ mér hafragraut , tek strætó á skrifstofuna , skrifa , drekk kaffi , sinni tölvupóstsamskiptum og álíka brasi , labba svo kannski heim og kem við á kaffihúsi eða bókasafni , elda og borða kvöldmat , dunda mér við að skrifa ( það róar mig að skrifa á kvöldin , mér finnst minni pressa vera á mér eftir að ég sendi tölvupóstana og græja matinn ) , les svo kannski smá eða horfi á mynd og fer að sofa . Hver er þín helsta fyrirmynd ? Maður á sér svo margar fyrirmyndir á mismunandi sviðum lífsins . Ég lít upp til fjölskyldu minnar og vina , ég er umkringdur fólki sem ég reyni að læra af umhyggju , seiglu , vinnusemi , jákvæðni , heiðarleika o.fl . Mesta afrek ? Kannski læra að hjóla . Duldir hæfileikar ? Þeir eru duldir fyrir mér , ef ég er með einhverja . Um hvað hugsar þú þegar þú ert einn í bíl að keyra ? Ég hugsa um umhverfið og hvað það sé slæm nýting á bíl og eldsneyti að ég sé eini farþeginn . Hvað var síðasta gjöf sem þú gafst einhverjum ? Ég gaf dóttur vinar míns teikningu af kanínu . Besta bók sem þú hefur lesið ? Höllin eftir Kafka . Hvaða kost í fari einstaklinga kannt þú helst að meta ? Húmor , tillitssemi og heiðarleika kannski . Topp þrjú á þínum „ bucket list “ ? Ekkert sérstakt held ég . Mig langar helst að fara í göngutúr og sund og eitthvað svoleiðis . Jónas Reynir Gunnarsson . Myndin er aðsend .